รัฐมนตรีว่าการกระทรวงมหาดไทย เผยที่ประชุมคณะรัฐมนตรี เตรียมพิจารณาใช้งบกลางฉุกเฉิน 15,000 ล้านบาท เพื่อแก้ไขปัญหาภัยแล้งเร่งด่วน
รัฐมนตรีว่าการกระทรวงมหาดไทย เผยที่ประชุมคณะรัฐมนตรี เตรียมพิจารณาใช้งบกลางฉุกเฉิน 15,000 ล้านบาท เพื่อแก้ไขปัญหาภัยแล้งเร่งด่วน พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เปิดเผยว่า ในการประชุมคณะรัฐมนตรีวันนี้ เตรียมพิจารณาข้อเสนอของพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ที่จะใช้งบกลางฉุกเฉิน 15,000 ล้านบาท เพื่อช่วยเหลือแก้ไขปัญหาความเดือดร้อนเร่งด่วนของประชาชนทั่วประเทศ โดยเฉพาะ ปัญหาภัยแล้ง ที่มีผลกระทบประชาชน ซึ่งหากคณะรัฐมนตรีอนุมัติ ก็จะมอบหมายให้จังหวัดต่างๆ ไปจัดทำแผนงานโครงการในการบริหารจัดการน้ำในพื้นที่รัฐมนตรีว่าการกระทรวงมหาดไทย กล่าวด้วยว่า ช่วงบ่ายวันนี้จะมีการประชุมกองบัญชาการป้องกันและบรรเทาสาธารณภัยแห่งชาติ (บกปภ.ช.) ที่จะบูรณาการการทำงานร่วมกับหน่วยที่เกี่ยวข้อง เพื่อแก้ปัญหาทั้งภัยแล้งและน้ำท่วม โดยจะเน้นไปถึงระดับพื้นที่ ทั้งการเตรียมน้ำอุปโภคบริโภคและน้ำเพื่อการเกษตร ส่วนมาตรการงดเก็บน้ำประปา ในพื้นที่การประปาส่วนภูมิภาคสาขาสุรินทร์นั้น เป็นการแก้ปัญหาเฉพาะพื้นที่ เนื่องจากการให้บริการน้ำประปาในช่วงที่ผ่านมา มีปัญหาเรื่องคุณภาพน้ำ ที่มีความขุ่นมากและในขั้นตอนการผลิต มีการลดแรงดันน้ำ ทำให้ปลายสายท่อบางแห่งมีแต่ลม แต่มิเตอร์ขึ้น จึงเกรงว่าประชาชนจะได้รับผลกระทบ